钦定古今图书集成/明伦汇编/交谊典/第016卷
## 钦定古今图书集成/明伦汇编/交谊典/第016卷

| 钦定古今图书集成 明伦汇编 第十六卷 |

| |

第十六卷目录

朋友部纪事二

交谊典第十六卷

《魏志袁绍传》：“绍有姿貌威容，能折节下士，士多附之，
太祖少与友焉。”

《刘表传》注：《汉末名士录》：“刘表与汝南陈翔字仲麟、范
滂字孟博、鲁国孔昱字世元、勃海范康字仲真、山阳
檀敷字文友、张俭字元节、南阳岑晊字公孝，为八友。”
《袁涣传》：“涣字曜卿，陈郡扶乐人也。子侃，清粹闲素，历
位郡守、尚书。初，涣从弟霸、公恪有功干，魏初为大司
农，及同郡何夔并知名于时，而霸子亮，夔子曾与侃”
复齐声友善。

《裴潜传》注：“黄朗，字文达，沛郡人也。为人弘通有信实。
父为本县卒。朗感其如此，抗志游学，由是为方国及
其郡士大夫所礼异。特与东平右姓王惠阳为硕交，
惠阳亲拜朗母于床下。朗始仕，黄初中为长吏，迁长
安令，会丧母，不对。复为魏令，迁襄城典农中郎将、涿
郡太守，以明帝时疾病卒。始，朗为君长，自以父故，常”
忌，不呼铃下伍伯而呼其姓字，至于愤怒，亦终不言。
朗既仕至二千石，而惠阳亦历长安令、酒泉太守，故
时人谓“惠阳外似粗疏而内坚密，能不顾朗之本末，
事朗母如己母为通度也。”

《王修传注》：“脂习，字元升，京兆人也。中平中，仕郡公府，
辟举高第，除太医令。天子西迁，及东诣许昌，习常随
从。与少府孔融亲善。太祖为司空，威德日盛，而融故
以旧意，书疏倨傲，习常责融，欲令改节，融不从。会融
被诛，当时许中百官先与融亲善者，莫敢收恤，而习
独往抚而哭之曰：‘文举，卿舍我死，我当复与谁语者’？”
哀叹无已。太祖闻之，收习欲理之。寻以其事直见，原
徙许昌土桥下。习后见太祖，陈谢前愆。太祖呼其字
曰：元升，卿，故慷慨。因问其居处，以新移徙，赐谷百斛。
至黄初，诏欲用之，以其年老，然嘉其敦旧，有栾布之
节，赐拜中散大夫。

《陈群传》：“群字长文，颍川许昌人也。祖父寔，父纪，鲁国
孔融。高才倨傲，年在纪群之间，先与纪友，后与群交，
更为纪拜，由是显名。”

《王凌传》：“凌与司马朗、贾逵友善，及临兖豫，继其名迹。”
《傅嘏传》注：“傅子曰：嘏自少与冀州刺史裴徽、散骑常
侍荀甝善。徽、甝早亡，又与镇北将军何曾、司空陈泰、
尚书仆射荀𫖮、后将军锺毓并善相友，综朝事，俱为
名臣。”

《蜀志诸葛亮传》：“亮躬畊陇亩，每自比于管仲、乐毅，时
人莫之许也。惟博陵崔州平、颍川徐元直与亮友善，
谓为信然。”

《张嶷传》：“嶷字伯岐，巴郡南充国人也。为县功曹，州召
为从事。时郡内士人龚禄、姚伷位二千石，当世有声
名，皆与嶷友善。”

《杨戏传》：“戏居诚存厚，与巴西韩俨、黎韬童幼相亲。后
俨痼疾废顿，韬无行见捐，戏经纪振恤，恩好如初。”
《吴志张昭传》：“昭少好学，与琅邪赵昱、东海王朗俱发
名友善。弱冠察孝廉不就，与朗共论旧君讳事，州里
才士陈琳等皆称善之。”

《周瑜传》：“瑜性度恢廓，惟与程普不睦。”

《江表传》：普颇以年长数陵侮瑜，瑜折节容下，终不与
校。普后自敬服而亲重之，乃告人曰：“与周公瑾交，若
饮醇醪，不觉自醉。”时人以其谦让服人如此。

《鲁肃传》：“肃大散财资，以赈穷弊，结士为务。周瑜为居
巢长，求资粮，肃指一囷与瑜，瑜益知其奇也，遂相亲
结，定侨札之分，东渡，因与同行，时孙权住吴，瑜因荐
肃才，权见肃，与语甚悦。刘表死，肃请说备，使抚表众，
共拒曹操。肃行到夏口，曹公已向荆州，备欲南渡江，
肃径到当阳长阪，与备会。时诸葛亮与备相随，肃谓”
亮曰：“我子瑜友也。”即共定交。

《陆绩传》：“绩容貌雄壮，博学多识，虞翻旧齿名盛，庞统
荆州令士，年亦差长，皆与绩友善。孙权统事，辟为奏
曹掾。”

《严畯传》：“畯避乱江东，与诸葛瑾、步骘齐名友善。张昭
进之于孙权，权以为骑都尉从事中郎。”

《吴范传》：范素与魏滕同邑相善。滕尝有罪，权责怒甚
严，敢有谏者死。范谓滕曰：“与汝偕死。”滕曰：“死而无益，
何用死为。”范曰：“安能虑此坐观汝邪？”乃髡头自缚诣
门下，使铃下以闻。铃下不敢曰：“必死不敢白。”范曰：“汝
有子邪？”曰：“有。”曰：“使汝为吴范死子以属我。”铃下曰：“诺乃排阁入，言未卒，权大怒，欲便投以戟，逡巡走出，范
因突入，叩头流血，言与涕并。良久，权意释，乃免滕。滕
见范，谢曰：“父母能生长我不能免我于死。丈夫相知，
如汝足矣，何用多为？”

《吕蒙传》：蒙拜偏将军，领寻阳令，鲁肃代周瑜当之陆
口，过蒙屯下，肃意尚轻蒙。或谓肃曰：“吕将军功名日
显，不可以故意待也。君宜顾之。”遂往诣蒙。酒酣，蒙问
肃曰：“君受重任，与关羽为邻，将何计略，以备不虞？”肃
造次应曰：“临时施宜。”蒙曰：“今东西虽为一家，而关羽
实熊虎也，计安可不豫定？”因为肃画五策，肃于是越
席就之，拊其背曰：“吕子明，吾不知卿才略所及，乃至
于此也。”遂拜蒙母，结友而别。

《顾雍传》：“雍子邵，字孝则，起家为豫章太守。初，钱塘丁
谞出于役伍，阳羡张秉生于庶民，乌程吴粲、云阳殷
礼起于微贱，卲皆拔而友之，为立声誉。”

《吕岱传》：孙亮即位，岱拜大司马。始，岱亲近吴郡徐原，
慷慨有才志，岱知其可成，赐巾褠与共言论。后遂荐
拔，官至侍御史。原性忠壮，好直言，岱时有得失，原辄
谏诤，又公论之。人或以告岱，岱叹曰：“是我所以贵德
渊者也。”及原死，岱哭之甚哀，曰：“德渊，吕岱之益友，今
不幸，岱复于何闻过。”谈者美之。

《诸葛恪传》：“丹阳太守聂友，素与恪善。友字文悌，豫章
人也。”〈注〉《吴录》曰：“友有唇吻，少为县吏，虞翻徙交州，县
令使友送之，翻与语而奇焉，为书与豫章太守谢斐，
令以为功曹，斐乃用为功曹使。至都，诸葛恪友之，由
是知名。”

《册府元龟》“张溢为中郎聘蜀与诸葛全结金兰好
陈表少知名与诸葛恪步骘齐名友善性质直纯厚
其于人物忠告善道志存补益位尚书令。”

吴祺与张温、顾、谭友善。

孙皎善于结交与诸葛瑾至厚。

《三辅决录》：“蒋诩字元卿，舍中三径，唯羊仲、求仲从之
游，二仲皆推廉逃名。”

《晋书山涛传》：“涛与嵇康、吕安善，后遇阮籍，便为竹林
之交，著忘言之契。晚与尚书和逌交，又与锺会、裴秀
并申款昵。以二人居势争权，涛平心处中，各得其所，
而俱无恨焉。”

《嵇康传》：康以高契难期，每思郢质。所与神交者，惟陈
留阮籍、河内山涛，豫其流者河内向秀、沛国刘伶。籍
兄子咸、琅邪王戎，遂为竹林之游。世所谓竹林七贤
也。东平吕安服康高致，每一相思，辄千里命驾，康友
而善之。

《荀崧传》：“崧父𫖳，羽林右监，安陵乡侯，与王济、何劭为
拜亲之友。崧弱冠，太原王济甚相器重。泰始中，诏以
崧袭父爵，与王敦、顾荣、陆机等友善。”

《孙楚传》：“‘‘楚与同郡王济友善，济为本州大中正，访问
铨邑人品状，至楚，济曰：‘此人非卿所能目，吾自为之’。
乃状楚曰：‘天才英博，亮拔不群’。楚少时欲隐居，谓济
曰：‘当欲枕石漱流’。误云：漱石枕流’。济曰：‘流非可枕，石
非可漱’。楚曰：所以枕流，欲洗其耳；所以漱石，欲厉其
齿’。楚少所推服，惟雅敬济。初，楚除妇服，作诗以示济”，
济曰：“未知文生于情，情生于文。览之凄然，增伉俪之
重。”

《夏侯湛传》：“湛幼有盛才，文章宏富，与潘岳友善，每行
止同舆接茵，京都谓之连璧。”

《纪瞻传》：“瞻慎行爱士，老而弥笃。尚书闵鸿，太常薛兼，
广川太守河南褚沉，给事中宣城章辽，历阳太守沛
国武嘏，并与瞻素疏，咸籍其高义。临终托后于瞻，瞻
悉营护其家，为起居宅，同于骨肉焉。少与陆机兄弟
亲善，及机被诛，瞻恤其家周至。及嫁机女，资送同于
所生。”

《王机传》：“机美姿仪，俶傥有度量，常慕王澄为人，澄亦
雅知之，以为己亚，遂与友善。内综心膂，外为牙爪。寻
用为成都内史。”

《庾衮传》：衮邻人褚德逸者，善事其亲，老而不倦，衮每
拜之。尝与诸兄过邑人陈准兄弟，诸兄友之，皆拜其
母，衮独不拜。准弟徽曰：“子不拜吾亲何？”衮曰：“未知所
以拜也。夫拜人之亲者，将自同于人之子也。其义至
重，衮敢轻之乎？”遂不拜准徽叹曰：“古之亮直之士，君
近之矣。君若当朝，则社稷之臣欤；君若握兵临大节，
孰能夺之？”方今征聘，君实宜之。

《王戎传》：戎从弟衍，衍弟澄，封南乡侯，迁建威将军、雍
州刺史，不之职。时王敦、谢鲲，庾敳、阮修皆为衍所亲
善，号为“四友”，而亦与澄狎。又有光逸胡毋辅之等亦
豫焉。

《刘琨传》：“琨年三十六，为司隶从事。时征虏将军石崇
河南金谷涧中有别庐，冠绝时辈，引致宾客，日以赋
诗。琨预其间，文咏颇为当时所许。秘书监贾谧参管
朝政，京师人士无不倾心。石崇、欧阳建、陆机、陆云之
徒，并以文才降节事谧，琨兄弟亦在其间，号曰二十

旦，志枭逆虏，常恐祖生先吾著鞭。”其意气相期如此。
《庾敳传》：“王衍不与敳交，敳卿之不置。衍曰：‘君不得为
尔’。敳曰：‘卿自君我，我自卿卿，我自用我家法，卿自用
卿家法’。”衍甚奇之。

《王接传》：“接字祖游，平阳太守柳澹，散骑侍郎裴遐，尚
书仆射邓攸，皆与接友善。”

《戴若思传》：若思少好游侠，不拘操行，遇陆机赴洛，船
装甚盛，遂与其徒掠之登岸。机察见之，知非常人，在
舫屋上，遥谓之曰：“卿才器如此，乃复作劫邪？”若思感
悟，因流涕投剑就之。机与言，深加赏异，遂与定交焉。
若思后举孝廉入洛，机荐之于赵王伦。

《应詹传》：“詹假节都督、江州刺史。初，京兆韦泓丧乱之
际，亲属遇饥疫并尽，客游洛阳，素闻詹名，遂依托之。
詹与分甘共苦，情若弟兄。遂随从积年，为营伉俪，置
居宅。并荐之于元帝曰：‘自遭丧乱，人士易操，至乃任
运固穷，耿介守节者鲜矣。伏见议郎韦泓，年三十八，
字元量，执心清冲，才识备济，躬耕陇亩，不烦人役。静
默居常，不豫政事。昔年流移，来在詹境，经寇丧资，一
身特立。短褐不掩形，菜蔬不充朝，而抗志弥厉，不游
非类。颜回称不改其乐，泓有其分。明公辅亮皇室，恢
维宇宙，四门开辟，英彦凫藻，收春花于京辇，采秋实
于岩薮。而泓抱璞荆山，未剖和璧。若蒙铨召，付以列
曹，必能协隆鼎味，缉熙庶绩者也’。”帝即辟之，自后位
至少府卿。既受詹生成之惠，詹卒，遂制朋友之服，哭
止宿草。追赵氏祀程婴杵臼之义，祭詹终身。

《羊曼传》：“曼任达颓纵，好饮酒。温峤、庾亮、阮放、桓彝同
志友善，并为中兴名士。”

《周访传》：“访为县功曹，时陶侃为散吏，访荐为主簿，相
与结友。”

《桓彝传》：“彝字茂伦，性通朗，与庾亮深交，雅为周𫖮所
重，𫖮尝叹曰：‘茂伦嵚崎历落人也。起家州主簿，累迁
中书郎，以疾去职。尝过舆县，县宰徐宁通朗博涉，彝
遇之欣然，停留累日，结友而别’。”

《周𫖮传》：王敦之举兵也，刘隗劝帝尽除诸王司空导
率群从诣阙请罪，值𫖮将入，导呼𫖮谓曰：“伯仁以百
口累卿。”𫖮直入不顾。既见帝，言导忠诚，申救甚至。帝
纳其言。𫖮喜饮酒，致醉而出。导犹在门，又呼𫖮，𫖮不
与言，顾左右曰：“今年杀诸贼奴，取金印如斗大系肘。”
既出，又上表明导，言甚切至。导不知救己，而甚衔之。
敦既得志，问导曰：“周𫖮、戴若思南北之望，当登三司，
无所疑也。”导不答。又曰：“若不三司，便应令仆邪？”又不
答。敦曰：“若不尔，正当诛尔。”导又无言。导后料检中书
故事，见𫖮表救己，殷勤款至。导执表流涕，悲不自胜，
告其诸子曰：“吾虽不杀伯仁，伯仁由我而死。幽冥之
中，负此良友。”

《袁乔传》：“乔字彦叔，为广陵相。初，乔与褚裒友善，及康
献皇后临朝，乔与裒书曰：‘皇太后践登正祚，临御皇
朝，将军之于国，外姓之太上皇也。至于皇子近属，咸
有揖让之礼，而况策名人臣，而交媟人父，天性攸尊，
亦宜体国而重矣。故友之好，请于此辞。染丝之变，墨
翟致怀；岐路之感，杨朱兴叹。况与将军游处少长，虽’”
世誉先后，而臭味同归也。平昔之交，与礼数而降；箕
踞之欢，随时事而替，虽欲虚咏豪肆，脱落仪制，其能
得乎？“来物无停，变化迁代，岂惟寸晷，事亦有之。夫御
器者神，制众以约。愿将军怡情无事，以理胜为任；亲
杖贤达，以纳善为大。”执笔惆怅，不能自尽，论者以为
得礼。

《王羲之传》：“许迈字叔元。家世士族，恬静不慕仕进。永
和二年，移入临安西山，有终焉之志。羲之造之，未尝
不弥日忘归，相与为世外之交。”

《荀崧传》：“崧子羡，弱冠与琅邪王洽齐名。沛国刘惔、太
原王濛、陈郡殷浩，并与交好。骠骑将军何充出镇京
口，请为参军。”

《王濛传》：濛与沛国刘惔齐名友善。惔尝称濛性至通，
而自然有节。濛每云：“刘君知我，胜我自知。”时人以惔
方荀奉倩，濛比袁曜卿。凡称风流者，举濛、惔为宗。
《邓粲传》：粲，长沙人，以高洁著名，与南阳刘𬴊之、南郡
刘尚公同志友善。

《世说新语》：“陈留阮籍、谯国嵇康、河内山涛三人，年皆
相比，康年少亚之。预此契者，沛国刘伶、陈留阮咸、河
内向秀、琅邪王戎七人，常集于竹林之下，肆意酣畼，
故世谓‘竹林七贤’。”

阮宣子有令闻，太尉王夷甫见而问曰：“老庄与圣教
同异？”对曰：“将无同？”太尉善其言，辟之为掾，世谓“三语
掾。”卫玠嘲之曰：“一言可辟，何假于三？”宣子曰：“苟是天
下人望，亦可无言而辟，复何假一？”遂相与为友。
有往来者云：庾公有东下意。或谓王公：“可潜稍严，以
备不虞。”王公曰：“我与元规虽俱王臣，本怀缁衣之好；
若其”欲来，吾角巾径还，《乌衣》何所稍严？

贺司空入洛赴命，为太孙舍人，经吴阊门，在船中弹琴。张季鹰本不相识，先在金阊亭，闻弦甚清，下船就
贺，因共语，便大相知。说问贺：“卿欲何之？”贺曰：“入洛赴
命，正尔进路。”张曰：“吾亦有事北京，因路寄载。”便与贺
同发，初不告家家追问迺知。

《小名录》：王沈字元达，坦之子。王恭随父蕴在会稽，王
大都来拜墓，恭暂往墓下看之，二人素善，遂十馀日
方还。父问何故多日，对曰：“与阿大语，蝉连不得归。”因
语之曰：“恐非尔之友，中乖爱好。”后为王绪所间，终成
怨隙。果如其言。

《宋书谢述传》：“述为司徒左长史，转左卫将军，尚书仆
射殷景仁、领军将军刘湛并与述为异常之交。”
《臧焘传》：“焘子邃，邃子凝之，学涉有当世才具，与司空
徐湛之为异常之交。”

《南史谢晦传》：“澹字景恒，晦从叔也。任达仗气，不营当
世，与顺阳范泰为云霞之交。”

《谢灵运传》：灵运父祖并葬始宁县，并有故宅及墅。遂
移籍会稽，修营旧业，傍山带江，尽幽居之美。与隐士
王弘之、孔淳之等放荡为娱，有终焉之志。文帝征为
秘书监，寻迁侍中。陈疾东归，与族弟惠连、东海何长
瑜、颍川荀雍、泰山羊濬之，以文章赏会，共为山泽之
游，时人谓之“四友。”

惠连幼有奇才，不为父方明所知。灵运去永嘉，还始
宁，时方明为会稽郡，灵运造方明，遇惠连，大相知赏。
灵运性无所推，唯重惠连，与为刎颈交。时何长瑜教
惠连读书，亦在郡内，灵运又以为绝伦，谓方明曰：“阿
连才悟如此，而尊作常儿遇之。长瑜当今仲宣，而饴
以下客之食，尊既不能礼贤，宜以长瑜还。”灵运载之
而去。

《向靖传》：“靖子柳，字元季，有学义才能，立身方雅。太尉
袁淑，司空徐湛之，东扬州刺史颜竣皆与友善。及竣
贵，柳犹以素情自许，不推先之。顺阳范璩戒柳曰：‘名
位不同，礼有异数，卿何得作曩时意邪’？柳曰：‘我与士
逊心期久矣，岂可一旦以势利处之’。”及柳为南康郡，
涉义宣事败，系建康狱，屡密请竣，求相申救。孝武尝
与竣言及柳事，竟不助之，柳遂伏法。

《柳元景传》：“世隆，元景弟子也。挺然自立，不与众同。与
张绪、王延之、沈琰为君子之交。”

《贫士传》：“孔淳之字彦深，鲁人也，孔子二十六代孙。性
好坟集山水，为太原王公所称。居会稽郯县，茅屋蓬
户，庭草芜径，床上有书数帙而已。与处士戴颙、王弘
之、王敬弘等并为人外之交。”

《南齐书杜京产传》：“京产少恬静，闭意荣宦。会稽孔觊，
清刚有峻节，一见而为款友。”

《徐伯珍传》：“伯珍叔父璠之与颜延之友善，还祛蒙山，
立精舍讲授。伯珍往从学，积十年，究寻经史，游学者
多依之。征士沈俨造膝谈论，申以素交。”

《孔稚珪传》：“稚珪风韵清疏，好文咏，与外兄张融情趣
相得。又与琅邪王思远、庐江何点、点弟引并款交。”
《王思远传》：“思远与顾暠之友善，暠之卒后，家贫，思远
迎其儿子，经恤甚至。”

《南史何尚之传》：“尚之子偃，偃弟子点，齐初累征中书
侍郎、太子中庶子，不就。与陈郡谢𤅢、吴国张融、会稽
孔德璋为莫逆友。”

《刘琎传》：琎与友人会稽孔逖同舟入东，于塘上遇一
女子，逖目送曰：“美而艳。”琎曰：“斯岂君子所宜言乎？非
吾友也。”于是解裳自隔。或曰：与友孔彻同舟。彻留目
观岸上女子，琎举席自隔，不复同坐。

《刘怀珍传》：“怀珍族弟善明，与崔祖思友善。祖思出为
青冀二州，善明遗书叙旧，因相勗以忠概。及闻祖思
死，恸哭得病，建元二年卒。”

《册府元龟》：檀超为南徐州西曹书佐，与别驾萧惠开
相抗礼，惠开稍相陵辱。超谓惠开曰：“我与卿并有何
等，俱是国家微贱时外戚尔。”惠开欣然，便为刎颈交。
《南史张裕传》：“裕曾孙率，除太子舍人，与陆倕、陆厥幼
相友狎，尝同载诣左卫将军沈约，遇任昉在焉。约谓
昉曰：‘此二子后进才秀，皆南金也，卿可识之’。”由此与
昉友。

《何承天传》：“承天曾孙逊，八岁能诗赋。弱冠州举秀才。
南乡范云见其对策，大相称赏，因结忘年交。”

《梁书曹景宗传》：“景宗除屯骑校尉，少守督岘南，与州
里张道门厚善。道门，齐车骑将军敬儿少子也，为武
陵太守。敬儿诛道门于郡伏法，亲属故吏莫敢收。景
宗自襄阳遣人船到武陵，收其尸骸，迎还殡葬，乡里
以此义之。”

《范云传》：“云好节尚奇，专趣人之急。少时与领军长史
王畡善，畡亡于官舍，贫无居宅，云乃迎丧还家，躬营
含殡。”

《到溉传》：“溉性不好交游，惟与朱异、刘之遴、张绾同志
友密。及卧疾家园，门可罗雀。三君每岁时常鸣驺枉
道，以相存问，置酒叙生平，极欢而去。临终托张刘勒

因此名以报之。曰：信伟人之世，笃本侯服于陆乡。缅
风流与道素，袭衮衣与绣裳。还伊人而世载，并三骏
而龙光。过龙津而一息，望凤条而曾翔。彼白玉之虽
洁，此幽兰之信芳，思在物而取譬，非斗斛之能量。匹
耸峙于东岳，比凝厉于秋霜，不一饭以妄过，每三钱
以投渭。匪蒙袂之敢嗟，岂沟壑之能衣。既蕴藉其有
馀，又淡然而无味。得意同乎卷怀，违方似乎仗气，类
平叔而靡雕，似子云之不朴。冠众善而贻操，综群言
而名学。折高戴于后台，异邹颜乎董幄。采三诗于河
间，访九师于淮曲。术兼口传之书，艺广铿锵之乐。时
坐睡而梁悬，裁枝梧而锥握。既文过而意深，又理胜
而辞缛。咨余生之荏苒，追岁暮而伤情。测徂阴于堂
下，听鸣钟于洛城。唯忘年之陆子，定一”遇于班荆。余
获田苏之价，尔得海上之名。信落魄而无产，终长对
于短生。饥虚表于徐步，逃责显于疾行。子比我于叔
则，又方余于耀卿。心照情交，流言靡惑，万类暗求，千
里悬得。言象可废，蹄筌自默。居非连栋，行则同车。冬
日不足，夏日靡馀。肴核非饵，丝竹岂娱？我未舍驾，子
已回舆，中饭相顾，怅然动色。“邦壤既殊，离会莫测。存
异山阳之居，没非《要离》之侧。似胶投漆中，《离娄》岂能
识？”其为士友所重如此。

《刘显传》：“显与河东裴子野、南阳刘之遴、吴郡顾协连
职禁中，递相师友，时人莫不慕之。”

《韦放传》：放与吴郡张率，皆有侧室，怀孕，因指为婚姻。
其后各产男女，未及成长而率亡，遗嗣孤弱，放常赡
恤之。及为北徐州，时有势族请姻者，放曰：“吾不失信
于故友。”乃以息岐取率女。又以女适率子。时称放能
笃旧。

《孙谦传》：“有彭城刘融者，行乞疾笃无所归，友人舆送
谦舍，谦开厅事以待之。及融死，以礼殡葬之，众皆服
其行义。”

《王僧孺传》：“僧孺出为钱唐令。初，僧孺与乐安任昉遇
竟陵王西邸，以文学会友。及将之县，昉赠诗曰：‘惟子
见知，惟余知子。观行视言，要终犹始。敬之重之，如兰
如茝。形应影随，曩行今止。百行之首，立人斯著。子之
有之，谁毁谁誉。修名既立，老至何遽。谁其执鞭，吾为
子御。刘略、班艺，虞志荀录。伊昔有怀，交相欣勗。下帷
无倦，升高有属。嘉尔晨灯，惜余夜烛’。”其为士友推重
如此。

《南史徐勉传》：“勉迁临海王西中郎田曹行参军，俄徙
署都曹。时琅邪王融一时才儁，特相慕悦，尝请交焉。”
《许懋传》：“懋笃志好学，为豫章王行参军，转法曹，后兼
国子博士，与司马褧同志友善。”

《江夷传》：夷六世孙总，转侍郎尚书仆射范阳张缵，度
支尚书琅邪王筠，都官尚书南阳刘之遴，并高才硕
学。总时年少有名，缵等雅相推重，为忘年交。

《张弘策传》：弘策子缵，累迁尚书吏部郎，俄而长兼侍
中。河东裴子野曰：“张吏部有喉唇之任，已恨其晚矣。”
子野初未与缵遇，便虚相推重，因为忘年之交。
《裴松之传》：松之曾孙子野，与沛国刘显、南阳刘之遴、
陈郡殷芸、陈留阮孝绪、吴郡顾协、京兆韦棱皆博学，
深相赏好，显尤推重之。

《徐伯阳传》：“伯阳除记室参军。太建初中，记室李爽，记
室张正见，左户郎贺彻，学士阮卓，黄门郎萧诠，三公
郎王由礼，处士马枢，记室祖孙登，比部郎贺循，长史
刘删等，为文会之友。后有蔡凝、刘助、陈暄、孔范亦预
焉。此一时之士也。游宴赋诗，动成卷轴。伯阳为其集
序，盛传于世。”

《魏书辛绍先传》：“绍先明敏有识量，与广平游明根、范
阳卢度世、同郡李承等甚相友善。”

《崔模传》：“模长者笃厚，不营荣利。与崔颐相亲，往来如
家。”

《胡叟传》：叟拜虎威将军，高宗时归家不治产业，饥贫
不以为耻，见车马荣华者，视之蔑如也。初，叟一见高
允曰：“吴郑之交，以缟纻为美谈，吾之于子以弦韦为
幽贽。”以此言之，彼可无愧也。

《李彪传》：“彪字道固，顿丘卫国人。虽与宋弁结管鲍之
交，弁为大中正，与高祖私议，犹以寒地处之，殊不欲
微相优假。彪亦知之，不以为恨。及弁卒，彪痛之无已，
为之哀诔，备尽辛酸。郭祚为吏部，彪为子志求官，祚
仍以旧第处之，彪以位经常伯，又兼尚书，谓祚应以
贵游拔之深，用忿怨，形于言色。时论以此讥祚。祚每”
曰：“尔与义和至交，岂能饶尔而怨我乎？”任城王澄与
彪先亦不睦，及为雍州，彪诣澄为志求其府寮，澄释
然为启，得列曹行参军，时称美之。

《张彝传》：“彝性公彊，有风气，历览经史。与卢渊、李安民
等结为亲友，往来朝会，常相追随。渊为主客令，安民
与彝并为散令。”

《崔休传》：“休少孤贫，矫然自立。举秀才入京师，与中书
郎宋弁，通直郎邢峦雅相知友《毕众敬传》：“众敬为兖州刺史，太和中，高祖宾礼旧老，
众敬与咸阳公允引至方山，虽文武奢俭，好尚不同，
然亦与允甚相爱敬，接膝谈款，有若平生。”

《裴伯茂传》：伯茂末年，剧饮不已，乃至伤性，多有愆失，
未亡前数日，忽云：吾得密信，将被收掩。乃与妇乘车
西逃避，后因指顾壁中，言有官人追逐其妻方知其
病。卒后，殡于家园，友人常景、李浑、王元景、卢元明、魏
季景、李骞等十许人，于墓傍置酒设祭，哀哭涕泣，一
饮一酹曰：“裴中书魂而有灵，知吾曹也。”乃各赋诗一
篇。李骞以魏收亦与之友，寄以示收。收时在晋阳，乃
同其作，论叙伯茂，其十字云：“临风想元度，对酒思公
荣。”时人以伯茂性侮傲，谓收诗颇得事实。

《索敞传》：“敞为刘昺助教，专心经籍。凉州平，入国，以儒
学见拔为中书博士。敞在州之日，与乡人阴世隆文
才相友。世隆至京师，被罪，徙和龙，届上谷，困不前达，
土人徐能抑掠为奴。五年，敞因行至上谷，遇见世隆，
语其由状，对泣而别，敞为诉理得免。”

《北史崔亮传》：亮居贫，佣书自业。时陇西李冲当朝任
事，亮族兄光往依之，光言之于冲，冲召亮与语，冲甚
奇之，迎为馆客，谓其兄子彦曰：“大崔生宽和笃雅，汝
宜友之；小崔生峭整清彻，汝宜敬之。”

《邢峦传》：“峦叔祖祐，祐从子虬。虬长子臧，和雅信厚，有
长者之风，为时人所爱敬。与裴敬宪、卢观兄弟并结
友，曾共读《回文集》，臧独先通之。臧弟邵，少在洛阳，广
寻经史，五行俱下，一览无遗。文章典丽，既赡且速。吏
部尚书陇西李神儁大相钦重，引为忘年之交。”
《北齐书·宋游道传》：“游道以本官兼司徒左长史，及文
襄疑”黄门郎温子昇知元瑾之谋，系之狱而饿之，食
敝襦而死，弃尸路隅，游道收而葬之。文襄谓曰：“吾近
书与京师诸贵，论及朝士，卿僻于朋党，将为一病。今
卿真是重旧节义人，此情不可夺。子昇，吾本不杀之，
卿葬之何所惮？天下人代卿怖者，是不知吾心也。”游
道重交游，存然诺之分，历官严整，而时大纳贿，分及
亲故之艰匮者。其男女孤弱，为嫁娶之。临丧必哀，躬
亲襄事。为司州纲纪，与牧乐昌、河西二王乖忤。及二
王薨，每事经恤之。与顿丘李奖一面，便定死交。奖曰：
“我年位已高，会用弟为佐史，令弟北面于我足矣。”游
道曰：“不能。”既而奖为河南尹，辟游道为中正，使者相
属以衣帢待之，握手欢谑。元颢入洛，将受其命，出使
徐州，都督元孚与城人赵绍兵杀之，游道为奖讼，冤
得雪。又表为请赠回己考一汎阶以益之。又与尉𫷷
结交，托𫷷弟粹于徐州杀赵绍，后平之，枭粹首于邺
市。孙腾使客告市司，得钱五百万，后听收。游道时为
司州中从事，令家人作尉。粹所亲于州陈诉，依律判
许而奏之。敕至市司，犹不许。游道杖市司，勒使速付。
腾闻大怒。时李奖二子构、训居贫，游道后令其求三
富人死事，判免之。凡得钱百五十万，尽以入构、训。其
使气党侠如此。时人语曰：“游道猕猴面，陆操科斗形。
意识不关貌，何谓丑者必无情。”构尝因游道会客，戏
之曰：“贤从在门外大好人，宜自迎接。”为通名，称族弟
游山。游道出见之，乃猕猴衣帽也，将与构绝，构谢之，
豁然如旧。游道死后，构为定州长史，游道第三子士
逊为墨曹博陵王管记，与典签共诬奏构。构于禁所
祭游道而诉焉。士逊昼卧如梦者，见游道怒己曰：“我
与构恩义，汝岂不知，何共小人，谋陷清直之士？”士逊
惊跪曰：“不敢，不敢！”旬日而卒。

《王昕传》：昕少与邢邵，俱为元罗宾友。及守东莱，邵举
室就之。郡人以邵是邢杲从弟，会兵将执之。昕以身
蔽伏其上，呼曰：“欲执邢子才，当先杀我。”邵乃免焉。
《封隆之传》：隆之弟子孝琬，为东宫洗马，天保二年卒，
帝闻而叹惜焉。孝琬性恬静，颇好文咏。太子少师邢
邵，七兵尚书王昕，并先达高才，与孝琬年位悬隔，晚
相“逢遇，分好遂深。孝。”琬灵榇言归，二人送于郊外，悲
哭凄恸，有感路人。

《荀仲举传》：“仲举与赵郡李概交款，概死，仲举因至其
宅，为五言诗十六韵以伤之，词甚悲切，世称其美。”
《崔㥄传》：㥄子瞻，除给事黄门侍郎，与赵郡李概为莫
逆之交。概将东还，瞻遗之书曰：“仗气使酒，我之常弊。
诋诃指切，在卿尤甚。足下告归，吾于何闻过也？”
《卢潜传》：潜从祖兄怀仁有行检，善与人交，与琅邪王
衍、陇西李寿之，情好相得，曾语衍云：“昔太丘道广，许
邵知而不顾；嵇生性惰，锺会过而绝言。吾处季、孟之
间，去其太甚。”衍以为然。

《袁聿修传》：“聿修除都官尚书，仍领本州中正，转兼吏
部尚书，仪同三司尚书，寻即真。聿修少平和温润，素
流之中，最有规检，以名家子历任清华，时望多相器
待，许其风监。在郎署之日，值赵彦深为水部郎中，同
在一院，因成交友。彦深后被沙汰停秩，门生藜藿，聿
修犹以故情，存问往来。彦深任用，铭戢甚深。虽人才”
无愧，盖亦由其接引。

《周书张轨传》：“轨字元轨，济北临邑人也。父崇，高平令轨少好学，志识开朗。初在洛阳，家贫，与乐安孙树仁
为莫逆之友，每易衣而出，以此见称。永安中，随尔朱
荣击元颢，除讨寇将军，奉朝请。轨常谓所亲曰：‘秦、雍
之间必有王者’。尔朱氏败后，遂杖策入关。贺拔岳以
轨为记室参军，典机务。寻转仓曹，加镇远将军。时谷”
籴涌贵，或有请贷官仓者。轨曰：“以私害公，非吾夙志，
济人之难，讵得相违？”乃卖衣物籴粟，以赈其乏。
《薛善传》：善，河东汾阴人也。弟慎，字佛护，好学能属文，
善草书。少与同郡裴叔逸、裴诹之、柳虬、范阳卢柔、陇
西李璨并相友善。

《世说》：“补王沙弥，母终后，遨游巩洛，悦其山水，与范阳
卢元明、钜鹿魏季景结侣同契，往天陵山，浩然有终
焉之志。”

《隋书薛道衡传》：“道衡待诏文林馆，与范阳卢思道、安
平李德林齐名友善。”

《元岩传》：“岩好读书，不治章句，刚鲠有器局，以名节自
许。少与渤海高颎、太原王韶同志友善。”

《裴肃传》：“肃少刚正，有局度，少与安平梁毗同志友善。”
《王孝籍传》：“孝籍少好学，博览群言，颇有文翰，与河间
刘炫同志友善。”

《崔廓传》：廓与赵郡李士谦为忘年之友，每相往来，时
称“崔李。”及士谦死，廓哭之恸，为之作传，输之秘府。士
谦妻卢氏寡居，每有家事，辄令人谘廓取定。

《北史李弼传》：“弼曾孙密，少袭爵蒲山公，养客礼贤，无
所爱吝，与杨元感为刎颈交。”

《房法寿传》：法寿元孙彦谦，超授鄀州司马。内史侍郎
薛道衡，一代文宗，位望清显，所与交结，皆海内名贤。
重彦谦为人，深加友敬。及为襄州总管，词翰往来，交
错道路。黄门侍郎张衡，亦与彦谦相善。太原王邵、北
海高构、蓨县李纲，中山郎茂郎，颍河东柳彧、薛孺，皆
一时知名，雅澹之士。彦谦并与为友，虽冠盖成列，而
“门无杂宾。”

《文中子礼乐》篇：“‘子之叔弟绩，字无功。子曰字，朋友之
职也。神人无功，非尔所宜也’。常名之季弟名静，薛收
字之曰保名。子闻之曰：‘薛生善字矣。静能保名，有称
有诫，薛生于是乎可与友也。